Her er føreren hundredeler fra å treffe UP
Fortsatt er veldig mange villige til å ta høy risiko med ekstreme hastigheter og forbikjøringer langs norske veier. Det på tross av at Statens vegvesen gjennom punktmålinger kan vise til at den generelle farten er redusert over hele landet. - Akkurat det er selvsagt svært gledelig, men det er førere (som vist i videoen over) som lett kan forårsake store og alvorlige ulykker, sier UP-sjef Runar Karlsen.- Vi sikrer oss slike bevis altfor mange ganger. Det sier oss at mørketallet er digert, sier han. Ifølge ferske tall fra UP, har de fra 1. januar og frem til 1. november i år beslaglagt 4731 førerkort på stedet på grunn av grove fartslovbrudd. Dette er en økning på 476 førerkort (11,2 prosent) sammenlignet med den samme perioden i fjor. - Kjøring der førere har dårlig dømmekraft og tar en risiko, er atferd som ofte går veldig galt. Dette er skylden til en del av de cirka 170 dødsulykkene vi hadde i fjor, sier Karlsen.Noen av UPs utrykningsbiler er utstyrt med kamera. Dette har vist seg å være svært gunstig. - Video gjør at vi får straffeforfulgt effektivt med betryggende bevis. Ofte må vi ta førerkort på stedet. - Hvordan bør man reagere om man plutselig ser en bil rett foran seg i høy hastighet? - Godt spørsmål. Enhver situasjon krever ulik tekning, men man bør gjøre som UP i denne situasjonen. Bremse kraftig ned, kraftig nok slik at man fortsatt har kontroll på kjøretøyet, og sørge for at den møtende bilen kommer seg tilbake i riktig kjørefelt, sier Karlsen.Et stort spekter holdningsskapende arbeid som retter seg mot både små og store trafikanter skal gjøre veiene sikrere, men farlig atferd i trafikken er dessverre svært vanlig. - De aller fleste av oss kjører jo fornuftig, men vi har også en gruppe som ikke gjør det. Høy fart fører til ulykker og kombinerer du dette med for eksempel en farlig forbikjøring, da begynner det å bli skummelt, sier kommunikasjonsrådgiver i Trygg Trafikk, Simen Slette Sunde. Kjøreforholdene de neste månedene er også et aspekt som gjør veiene farlige. Med snø og is under hjulene bør man være ekstra varsom. Kjører man for eksempel i 80 kilometer i timen, noe som ikke er uvanlig på norske veier, kjører du 22 meter i sekundet. På tørre veistrekker vil man ofte ha margin nok til å stanse, men bremselengden blir derimot svært lang på glatte veier. - Forstår ikke folk at det er farlig, eller bryr de seg ikke? - Mye blir gjort for å gjøre folk oppmerksomme på farene. Jeg tror mange som tidligere har kommet unna med et nødskrik, tenker at siden det har gått bra før, så går det sikkert bra denne gangen også. De tenker ikke over risikoen man setter seg selv og andre i. Slike farlige forbikjøringer er eksempler på dårlig dømmekraft. Det ser vi dessverre alt for mye av på veiene.En av måtene man jobber med å forebygge dette på fra UP sin side, er kraftige straffereaksjoner. - En fart på 140-145 i gjennomsnitt vil føre til en beslagleggelse av førerkortet i minimum seks måneder, en kraftig bot, eller eventuelt en vurdering om betinget fengselsstraff. Vi tror streng straff har en preventiv effekt på slike førere, sier Karlsen. Ifølge Karlsen bestemmer påtalemyndigheten foreleggets størrelse individuelt etter en konkret vurdering, men vil som et utgangspunkt starte på cirka 10.000 kroner og oppover for grove overtredelser av vegtrafikkloven. Men hvem er disse førerne? Skal vi tro Statens vegvesen er gruppen over førere som driver risikoatferd i trafikken meget variert. - Det er en overvekt av ungdommer, men vi ser begge deler. Det er blant annet en del 40-åringer som tror de er verdensmestre bak rattet. Typisk farlig atferd er, som nevnt blant flere, forbikjøringer på bakketopp og i kurver i tillegg til høy fart. Vi ser i og for seg dette hele tiden, men kanskje særlig i helgene, sier fagdirektør i Statens vegvesen, Finn Harald Amundsen. - Hvordan kan man få has på problemet? - Det er ikke noe vi i Statens vegvesen får gjort, det er opp til politiet. De må luke dem ut i kontroller. Det er ikke mangel på informasjon og opplæring, de fleste vet at det de driver med er farlig. Politiet må vise dem konsekvensene av de handlingene de gjør, sier han.
Denne føreren slipper så vidt unna en frontkollisjon med Utrykningspolitiet (UP). - Farlige forbikjøringer ser vi dessverre altfor ofte, sier UP.